[Alexander Episcopus servus servorum Dei, dilectis filiis Abbati et Conventui Monasterii Cluniacensis, salutem et Apostolicam benedictionem. Sic odore vestræ Religionis reficimur, ut quietem vestram multipliciter affectantes libenter et liberaliter vestris obviemus dispendiis, et gravaminibus occurramus. Vestris itaque supplicationibus favorabiliter annuentes vobis auctoritate præsentium indulgemus, ut non teneamini ad receptionem, vel provisionem cujusquam; quodque de beneficiis Ecclesiasticis, Prioraribus, Decanatibus Regularibus; vel sœcularibus, Domibus, seu Grangiis ad collationem, seu præsentationem vestram communiter, vel divisim spectantibus nulli valeat provideri; nec vobis, aut vestrum aliquibus, quominus Beneficia, Decanatus, Prioratus, Domos, et Grangias hujusmodi, cum vacaverint, personis idoneis conferre, vel ad ea hujusmodi personas, prout ad vos pertinet, præsentare possitis, aliquod obstaculum interponi possit per litteras Apostolicæ Sedis, vel Legatorum ipsius impetratas, dummodo non sit per eas jus alicui acquisitum, vel etiam impetrandas; nisi Sedis ejusdem litteræ impetrandæ de indulto hujusmodi plenam et expressam fecerint mentionem. Excommunicationis quoque, suspensionis, et interdicti sententias, si quas in vos, vel vestrum aliquem, contra indulti hujusmodi tenorem promulgari contigerit, decernimus irritas et inanes. Nulli ergo, etc. Datum Anagniæ III. Nonas Decembris, Pontificatus nostri anno V.]